༄༅། །རྗེ་རང་ལ་བསྟོད་པ་གསུམ་བཞུགས་སོ། །
ན་མོ་གུ་ར་ཝེ། འདོད་དགུའི་དཔལ་འབྱུང་དྲིན་ཆེན་ཆོས་ཀྱི་རྗེ། ། བསླུ་མེད་དཀོ༷ན་མཆོ༷ག་གསུམ་གྱི་ངོ་བོ་ཉིད། །ཡོན་ཏན་ལྷུན༷་རྫོགས་དངོས་གྲུབ༷་དུ་མའི་སྟེར། །མཚུངས་མེད་བླ་མའི་ཞབས་ལ་གསོལ་བ་འདེབས༑༑ཉེས་པའི་སྐྱོན་བྲལ་ཞི་ཞིང་དུལ་བའི་སྐུ། །གཞོན་ནུ་ཉིད་ནས་དམ་པའི་མགོན་གྱིས་བཟུང་། ། བསླབ་གསུམ་རྣམ་དག་ཐོས་བསམ་སྒོམ་པས་ཕྱུག ༑རྗེ་བཙུན་བླ་མའི་སྐུ་ལ་གསོལ་བ་འདེབས། །མདོ་རྒྱུད་བསྟན་བཅོས་ལུང་རིགས་མན་ངག་རྣམས། །ཇི་བཞིན་མ་འདྲེས་གསལ་བར་འཆད་མཁས་ཤིང་། །ཀུན་ལ་ཕན་དང་བདེ་བའི་ལམ་སྟོན་པའི། །ངག་གི་དབང་ཕྱུག་གསུང་ལ༴ །གཞན་ལ་གནོད་པའི་བསམ་སྦྱོར་དུག་བཞིན་སྤངས༑༑ཀུན་ལ་བརྩེ་བའི་བྱང་སེམས་ནོར་བུ་རྙེད། །གསང་ཆེན་སྦས་པའི་དོན་ལ་དབང་འབྱོར་བའི། །མཁྱེན་བརྩེ་ལྡན་པའི་ཐུགས་༴ ། དངོས་བརྒྱུད་བླ་མ་རྣམས་ཀྱིས་བྱིན་གྱིས་བརླབས། །སྐལ་ལྡན་འགྲོ་ལ་ཆོས་ཀྱི་ཆར་ཆེན་འབེབས། །མཁས་བཙུན་མང་པོའི་གཙུག་གིས་གུས་བསྟེན་པའི། ། དཔལ་ལྡན་ཆོས་ཀྱི་རྗེ་ལ༴ །མ་ནོར་ལམ་སྟོན་རྩ་བའི་བླ་མ་ལ། །ཟོལ་མེད་སྙིང་ནས་ཡང་ཡང་གསོལ་འདེབས་ཀྱིས། །ཚེ་རབས་ཀུན་ཏུ་ཐུགས་རྗེའི་སྤྱན་གྱིས་གཟིགས། །བདུད་ཀྱི་སྤྱོད་ཡུལ་ཀུན་ལས་བསྐྱབ་ཏུ་གསོལ། །དལ་འབྱོར་རིན་ཆེན་ལན་གཅིག་ཐོབ་དུས་འདིར། །འཇིག་རྟེན་བྱ་བ་ངན་པས་མི་གཡེངས་པར། །མི་རྟག་འཆི་བ་དྲན་པའི་བརྩོན་འགྲུས་ཀྱིས། །དཀའ་སྤྱད་ཆོས་ལ་ནུས་པར་བྱིན་གྱིས་རློབས། །ཤིན་ཏུ་མི་བཟད་སྡུག་བསྔལ་དུ་མའི་གནས། །འཁོར་བའི་འཇིགས་ལས་ཐར་འདོད་སྐྱོ་ཤས་ཀྱིས། །སྡིག་སྤོང་དགེ་བ་སྒྲུབ་ལ་བརྩོན་པ་དང་། །དམ་ཆོས་ལམ་དུ་ལོངས་པར༴ །ཐོག་མེད་དུས་ནས་ཡང་ཡང་ཕན་བཏགས་པའི། །ཉམ་ཐག་འགྲོ་ལ་དམིགས་པའི་བྱམས་བརྩེ་ཡིས། །བླ་མེད་བྱང་ཆུབ་འདོད་པའི་བློ་བསྐྱེད་ནས། །རྒྱལ་སྲས་སྤྱོད་པ་སྒྲུབ་པར༴ །འདུ་འཛིའི་གནས་དང་སྡིག་པའི་གྲོགས་སྤངས་ནས། །དབེན་པའི་གནས་སུ་རང་སེམས་འདུལ་བ་དང་། །ཆོས་ཀུན་རང་བཞིན་སྐྱེ་བ་མེད་པའི་དོན། །ངེས་དོན་འཇམ་དབྱངས་མཐོང་བར༴ །མདོར་ན་སྐྱེ་ཞིང་སྐྱེ་བ་ཐམས་ཅད་དུ། །རྗེ་བཙུན་བླ་མའི་ཞབས་པད་གུས་བསྟེན་ཞིང་། །རྟག་ཏུ་གསུང་གི་བདུད་རྩི་ལེན་པ་དང་། །རང་གཞན་དོན་གཉིས་འབྱོངས་པར༴ ༑ ཞེས་པ་འདི་ཡང་སློབ་བུ་འགས། །ནན་གྱིས་ཡང་ཡང་བསྐུལ་བའི་ངོར༑༑འབྱུང་རུང་ཡོན་ཏན་འགའ་ཞིག་ལ། །སྨོན་པའི་ཚུལ་གྱིས་སྨྲས་པ་འོ༑༑འདི་ཡི་ཚིག་ལ་སྐྱོན་འགའ་མེད། །དོན་གྱི་ཆ་ལ་རབ་བརྟགས་དང་། ། ཕུལ་བྱུང་རྒྱན་ལས་གཞན་མིན་པས། །དམ་པ་རྣམས་ཀྱིས་བཟོད་པར་མཛོད༑༑སྭསྟི། །དཀོ༷ན་མཆོ༷ག་གསུམ་དངོས་ཡོངས་འཛིན་མགོན་གྱིས་བཟུང་༑༑ ཁྲིམས་ལྡན་ཐོས་བསམ་སྒོམ་པའི་ནོར་གྱིས་ཕྱུག །ལྷུན༷་གྲུབ༷་ཕྲིན་ལས་ཕྱོགས་བརྒྱར་སྤེལ་མཁས་པའི། །བློ་ལྡན་དགེ་བའི་བཤེས་ལ་གསོལ་བ་འདེབས༑༑རྣམ་མང་ཤེས་བྱའི་རི་མོ་ངོ་མཚར་བ། །རྣམ་དཔྱོད་དངུལ་དཀར་དྭངས་པའི་མེ་ལོང་དུ། །རྣམ་དཀར་ཚོགས་གཉིས་དབང་གིས་ལེགས་ཤར་བའི། །རྣམ་མཁྱེན་འདྲེན་པ་མཆོག་ལ༴ །རྒྱལ་བའི་རིགས་ཀྱི་སྐྱེ་མཆེད་མ་ཉམས་པ། །བྱམས་དང་སྙིང་རྗེའི་མ་མས་ལེགས་སྐྱོང་བ། །གཞན་དོན་གསེར་གྱི་འཁོར་ལོ་རྟག་སྒྱུར་བའི། །བརྩེ་ལྡན་རྒྱལ་བའི་སྲས་ལ༴ ། ཡོངས་རྫོགས་ཐུབ་པའི་རྒྱལ་སྲིད་མཐོན་པོ་ལ། ། དབང་སྒྱུར་ཤིང་རྟ་མཆོག་གི་རྗེས་ཞུགས་ནས། །ནམ་ཡང་བསྟན་པའི་བྱ་བས་མི་ངལ་བའི། །འགྲོ་བའི་འདྲེན་པ་མཆོག༴ །དེ་ལྟར་དད་དང་འདུན་པའི་རྒྱལ་མཚན་རྩེར། ། བསྔགས་འོས་ཡིད་བཞོན་ནོར་བུ་ལེགས་བཞག་སྟེ། །རབ་དད་གུས་པས་གསོལ་བ་བཏབ་པའི་མཐུས། །འགྲོ་ཀུན་དོན་གཉིས་དཔལ་གྱིས་འབྱོར་བར་ཤོག །ཅེས་འདི་དད་པའི་རྗེས་འབྲང་བ། །ཇོ་གདན་ཡེ་ཤེས་བཟང་པོ་ཡིས༑༑ཡང་ཡང་བསྐུལ་བའི་ངོར་བྱས་ཀྱིས། །ཡོན་ཏན་ཚུལ་དེ་ཡོད་རེ་ཀན། །འོན་ཀྱང་བཤེེས་གཉེན་ཕལ་པ་ལ། །སངས་རྒྱས་ལྟ་བུར་བསྔགས་པ་ནི། །སྙན་ངག་མཁན་ལ་མ་བཀག་ཅེས། །གསུངས་ཕྱིར་འདི་ལ་སྐྱོན་ཡོད་མིན།། །།མངྒ་ལཾ། །ན་མོ་གུ་རུ་ཝེ། དཀྱིལ་འཁོར་རྒྱ་མཚོའི་རིགས་བདག་བླ་མ་དང་། །དཀོ༷ན་མཆོ༷ག་རྣམ་གསུམ་དགེ་བའི་བཤེས་གཉེན་མཆོག །རྣམ་དཀར་ཕྲིན་ལས་ལྷུན༷་གྲུབ༷་ཆོས་ཀྱི་རྗེ། །རྒྱ་ཆེན་ཆོས་གྱི་སྤྱན་ལྡན་ཁྱོད་ཕྱག་འཚལ། །སྔོན་ཚེ་གོམས་པའི་སྤོབས་པ་མི་དམན་པས། ། འཆད་རྩོད་རྩོམ་ལ་སྙེངས་བྲལ་བློ་གྲོས་རྒྱས། །ཀུན་སྤྱོད་རྣམ་དག་བྱང་ཆུབ་སེམས་གཉིས་འབྱོངས། །བསྟན་པའི་ཉི་མར་གྱུར་ལ་གསོལ་བ་འདེབས། །ཕྱི་ནང་རྟེན་འབྲེལ་ཟབ་མོའི་གནད་རིག་ནས། །གཞན་ཕན་ལྷུར་མཛད་རྡོ་རྗེ་སློབ་དཔོན་མཆོག །ཁྱོད་ལ་གསོལ་བ་བཏབ་པའི་དགེ་ཚོགས་དེས། །རྒྱལ་བའི་ཕྲིན་ལས་ཀུན་ལ་དབང་འབྱོར་ཤོག །ཅེས་འདི་འཇམ་དབྱངས་རྣམ་འཕྲུལ་ས་སྐྱ་པ། །ཀུན་དགའ་བསམ་གྲུབ་བཀྲ་ཤིས་རྒྱལ་མཚན་དཔལ། ། བཟང་པོའི་བཀའ་ཡིས་བསྐུལ་ནས་འབྱུང་རུང་གི །ཡོན་ཏན་འགའ་ལ་རང་གིས་བསྔགས་པའོ། །ཤིན་ཏུ་དགེ་བར་གྱུར་ཅིག། །།མངྒ་ལཾ། །དགེའོ། །